ไฟแนนเชียลไดเจสต์
ITD จับมือ PLE คว้างาน 610 ล้าน
30 พ.ค. 2555

ITD จับมือ PLE คว้างาน 610 ล้าน
บริษัท อิตาเลียนไทย ดีเวล๊อปเมนต์ (ITD) แจ้งว่าเมื่อวันที่ 2 พ.ค. 2555 บริษัทได้ร่วมลงนามในสัญญาก่อสร้างกับบริษัท เพาเวอร์ไลน์ เอ็นจิเนียริ่ง (PLE) เพื่อก่อสร้างโครงการ อาคารหอพักบัณฑิตศึกษา จุฬาลงกรณ์มหาวิทยาลัย มูลค่างาน 610.05 ล้านบาท (รวมภาษีมูลค่าเพิ่ม) ระยะเวลาก่อสร้าง 354 วัน 
ลักษณะงานก่อสร้างประกอบด้วย อาคารคอนกรีตอัดแรงสูง 26 ชั้น มีห้องพัก จำนวน 882 ห้อง พื้นที่ใช้สอยรวม 2.7 หมื่นตารางเมตร ประกอบด้วยงานโครงสร้างงานสถาปัตยกรรม งานระบบและตกแต่งภายใน
BCP ตั้ง ‘พิชัย ชุณหวชิร’ นั่งประธาน
คณะกรรมการบริษัท บางจากปิโตรเลียม (BCP) มีมติแต่งตั้งนายพิชัย ชุณหวชิร เป็นประธานกรรมการ แทนนายไกรฤทธิ์ นิลคูหา กรรมการบริษัทที่ลาออกจากตำแหน่งประธานกรรมการ โดยมีผลตั้งแต่วันที่ 29 พ.ค. 2555 เป็นต้นไป
กลต.เห็นชอบทอมมี่นั่ง กก.CGS
บริษัทหลักทรัพย์คันทรี่ กรุ๊ป (CGS) แจ้งว่า สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้ให้ความเห็นชอบการดำรงตำแหน่งกรรมการของนายทอมมี่ เตชะอุบล เมื่อวันที่ 25 พ.ค. 2555 และบริษัทได้ดำเนินการจดทะเบียนเปลี่ยนแปลงกรรมการต่อกรมพัฒนาธุรกิจการค้า กระทรวงพาณิชย์เรียบร้อยแล้ว เมื่อวันที่ 29 พ.ค. 2555
LVT ชำระเงินค่าหุ้นบริษัทร่วม
คณะกรรมการบริษัท แอล.วี.เทคโนโลยี (LVT) มีมติอนุมัติให้ชำระค่าหุ้นสามัญในส่วนที่เหลือของบริษัท แอล เอ็น วี เทคโนโลยี ไพรเวท ซึ่งเป็นบริษัทร่วม จำนวน 3.1 หมื่นหุ้น คิดเป็นสัดส่วนประมาณ 9.21% ของทุนจดทะเบียนชำระแล้ว ในราคาหุ้นละ 10 รูปี คิดเป็นมูลค่า 3.1 แสนรูปี หรือประมาณ 177,072 บาท
หลังชำระค่าหุ้น ส่งผลให้บริษัทถือหุ้นจาก 1.65 แสนหุ้น เป็น 1.96 แสนหุ้น โดยสัดส่วนการถือหุ้นเท่าเดิมที่ 49% ของทุนชำระแล้ว
ฮั้วฟงจ่ายเงินปันผล RDR 12 มิ.ย.นี้
บริษัท ฮั้วฟงรับเบอร์ (ไทยแลนด์) หรือ HTF กำหนดวันจ่ายเงินปันผลหุ้น TDR ที่ประเทศไต้หวันของบริษัท ในวันที่ 12 มิ.ย. 2555